Renosterdele op plaas gevind: Sakeman hoor oor borgtogAntonio Freitas. Foto: SAPD Uitspraak is Woensdag gelewer in die borgtogaansoek van Antonio Freitas (55), die sakeman van Lephalale, wat in hegtenis geneem is in verband met die beweerde onwettige jag van renosters. Brig. Motlafela Mojapelo, woordvoerder van die polisie, het gesê Freitas is op borgtog van R250 000 vrygelaat. Sy borgtogvoorwaardes sluit onder meer in dat hy nie die Lephalale-distrik sonder toestemming van die ondersoekbeampte in die saak mag verlaat nie, nie met enige getuies mag inmeng nie en ook sy twee paspoorte moet inhandig. Freitas word ook verbied om die plaas Ringbult in die Steenbokpan-gebied binne te gaan. Die polisie het verlede week met ŉ soeklasbrief op die plaas toegeslaan en op sewe renosters se sterte, gedeeltes van hul bene en die renosters se vleis in vrieskaste afgekom. Renostervelle is ook op die plaas gevind. Mojapelo het gesê die polisie ondersoek bewerings dat die renosters in November verlede jaar op die plaas doodgemaak en onthoring is. Die renosters is na bewering met vragmotors na die plaas gebring. Die polisie ondersoek nog waar die renosters vandaan gekom het. Freitas sal op 2 Maart weer in die hof verskyn.